### NN 75/2022 (1.7.2022.), Odluka o naknadi za razvoj komunalnih vodnih građevina društva IVKOM-VODE d.o.o. za vodoopskrbu i odvodnju, Ivanec

IVKOM-VODE d.o.o.

1109

Na temelju članka 52. stavak 1. i članka. 56. Zakona o financiranju vodnog gospodarstva (»Narodne novine«, broj 153/09, 90/11, 56/13, 154/14, 119/15, 120/16, 127/17 i 66/19) i članka 23. stavak 1. točka 4. Zakona o vodnim uslugama (»Narodne novine«, broj 66/19) te članka 20. Društvenog ugovora IVKOM-VODE d.o.o., Skupština društva na sjednici održanoj 29. lipnja 2022. godine donosi

ODLUKU

O NAKNADI ZA RAZVOJ KOMUNALNIH VODNIH GRAĐEVINA

Članak 1.

Ovom Odlukom o naknadi za razvoj komunalnih vodnih građevina (u daljnjem tekstu: Odluka) određuje se obveza plaćanja naknade za razvoj komunalnih vodnih građevina na području nadležnosti javnog isporučitelja vodnih usluga IVKOM-VODE d.o.o., Ivanec (u daljnjem tekstu: Isporučitelj), i to:

• obveznici plaćanja naknade za razvoj,

• osnovica plaćanja,

• namjene kojima služi prihod od naknade za razvoj,

• visina naknade,

• način i rokovi plaćanja naknade te

• nadzor nad obračunom i naplatom naknade za razvoj.

Članak 2.

Obračun i naplata naknade za razvoj u interesu je jedinica lokalne samouprave (u daljnjem tekstu: JLS) na vodoopskrbnom području, odnosno aglomeraciji u nadležnosti Isporučitelja.

Područje nadležnosti Isporučitelja obuhvaća područja JLS-a, odnosno: Grad Ivanec, Grad Lepoglava, Općina Maruševec, Općina Bednja, Općina Klenovnik i Općina Donja Voća.

Naknada za razvoj prihod je Isporučitelja.

Članak 3.

Obveznik plaćanja naknade za razvoj je obveznik plaćanja cijene vodne usluge uz koju se obračunava naknada za razvoj.

Članak 4.

Osnovica za obračun naknade za razvoj je jedinica mjere isporučene vodne usluge, odnosno jedan metar kubni isporučene vode (1 m3).

Članak 5.

Naknada za razvoj iznosi 1,65 kn/m3 za kućanstva i 1,65 kn/m3 za gospodarske subjekte (poslovni prostor).

Članak 6.

Sredstva naknade za razvoj koriste se za financiranje gradnje komunalnih vodnih građevina na području djelovanja Isporučitelja, odnosno za:

• izradu projektne i ostale pripremne dokumentacije te izradu studijskih analiza,

• otkup i uređenje zemljišta potrebnog za gradnju komunalnih vodnih građevina, te radi zaštite izvorišta u zonama sanitarne zaštite,

• rekonstrukciju, odnosno gradnju komunalnih vodnih građevina,

• stručni nadzor nad rekonstrukcijom, odnosno gradnjom komunalnih vodnih građevina,

• otplatu zajmova i kredita za gradnju komunalnih vodnih građevina,

• ostala ulaganja u izgradnju komunalnih vodnih građevina.

Članak 7.

Gradnja komunalnih vodnih građevina iz članka 6. ove Odluke vrši se sukladno Planu gradnje komunalnih vodnih građevina, odnosno Financijskom planu Isporučitelja, koje donosi Skupština Isporučitelja.

Gradnja komunalnih vodnih građevina financira se sukladno odredbama važećih zakona iz:

• naknade za razvoj komunalnih vodnih građevina,

• proračuna JLS-a, odnosno proračuna područne samouprave,

• sredstava držanog proračuna, vodnih naknade koje su prihod Hrvatskih voda i sredstava iz međunarodnih izvora,

• ulaganja budućih korisnika vodnih usluga, sa ili bez prava na povrat uloženih sredstava.

Članak 8.

Naknada za razvoj obračunava se putem računa za vodnu uslugu na kojem se naknada za razvoj iskazuje kao zasebna stavka.

Račun za isporučenu vodnu uslugu iz stavka 1. ovog članka ispostavlja Isporučitelj.

Iznos naknade za razvoj, koju je obveznik dužan platiti, predstavlja umnožak količine isporučene vodne usluge i iznosa naknade utvrđene ovom Odlukom.

Korisnici su dužni plaćati naknadu za razvoj u rokovima u kojima su dužni plaćati cijenu vodne usluge.

Iznos naknade za razvoj ne podliježe obvezi obračunavanja poreza na dodanu vrijednost.

Članak 9.

Isporučitelj je dužan voditi evidenciju prikupljenih i utrošenih sredstava od naknade za razvoj u svojim poslovnim knjigama na zasebnom kontu.

Isporučitelj je dužan podnositi godišnje izvješće o prikupljenim i utrošenim sredstvima naknade za razvoj Skupštini Isporučitelja.

Nadzor nad naplatom i trošenjem sredstava naknade za razvoj provodi Skupština.

Članak 10.

Ova Odluka objavit će se u »Narodnim novinama« i stupa na snagu osmoga dana od objave u »Narodnim novinama«.

Danom stupanja na snagu ove Odluke, sve postojeće Odluke usvojene od strane predstavničkih tijela JLS-a o naknadi za razvoj komunalnih vodnih građevina na području djelovanja Isporučitelja, prestaju važiti.

Broj: 121/1-2022-toč.12b.

Ivanec, 29. lipnja 2022.

Predsjednik Skupštine
 Milorad Batinić, v. r.